মাত্র ৫৪ হাজার বর্গমাইলের এই দেশটিতে প্রায় সতেরো কোটি মানুষকে শুধু চাল নয়; ডিম, মাছ, সবজি, মাংস ও ফল-মূল খাওয়াচ্ছেন কিভাবে, তা চোখে না দেখলে বিশ্বাস করা যায় না। মাত্র কিছুদিন আগে কোরবানির ঈদ ছিল। সারাদেশে এক কোটির ওপরে গরু বিক্রি হলো। বাংলাদেশের গরু উৎপাদনকারীরা মার্কেটে এনেছিল দেড় কোটির ওপর গরু। খুবই অল্প সংখ্যক গরু আমদানি হয়েছিল ভারত ও বর্মা থেকে। যারা আমদানি করেছিলেন ওই সব আমদানিকারকরা শেষ অবধি হতাশ হয়েছেন। কারণ, তারা তেমন লাভ করতে পারেননি। বাংলাদেশের গরুর মানের কাছে হেরে গেছে ভারত ও বর্মার গরু। বাংলাদেশের অনেক গরু উৎপাদনকারীও তাদের সব গরু বিক্রি করতে পারেননি। তাদের সঙ্গে কথা বলে দেখা গেল তারা হতাশ নন। কারণ, তাদের গরুর মাংসের বাজার সারা বছর তো রয়েছে। এছাড়া তারা অনেকেই এখন রফতানির কথা ভাবছেন। তাই এবার মৎস্য ও পশু সম্পদমন্ত্রী নারায়ণ চন্দ্র চন্দর মুখ দেখে মনে হয়েছে তিনি খুবই সুখী মানুষ। কারণ, কয়েক বছর আগেও যেখানে কোরবানি ঈদে গরুর ঘাটতি পড়ত বাজারে, শেষেরদিকে মার্কেটে গরু থাকত নাÑ এবার ছিল উদ্বৃত্ত। কোরবানির ঈদের আগে এ বিষয়ে একদিন কথা হয় মন্ত্রী চন্দর সঙ্গে। তিনি বলেন, প্রধানমন্ত্রী ও কৃষিমন্ত্রীর সঙ্গে সর্বক্ষণিক যোগাযোগ রেখে তিনি নিরবচ্ছিন্নভাবে কাজ করেছেন। বাস্তবে তাঁর পূর্বসূরি ছায়েদুল হকও ছিলেন একজন নিবেদিত রাজনীতিক। তিনি আজকের এই সফলতার গোড়াপত্তন করে যান। তখন তাঁর সঙ্গী হিসেবে প্রতিমন্ত্রী ছিলেন মি. চন্দ। বাংলাদেশ বিশ্বে মাছ উৎপাদনে চতুর্থ স্থানে। গরুর মাংসে স্বয়ংসম্পূর্ণ হয়ে রফতানির কথা ভাবছে উৎপাদনকারীরা। সারাদেশের বাজারে এখন মাছ, মাংস অর্থাৎ প্রাণীজ প্রোটিন যেমন মেলে তেমনি সবজিতে ভরা থাকে বাজার। সবজি রফতানি ও আমদানি সবই হয়। এটা মূলত পরিবহন খরচের দিকে তাকিয়ে। যেমন, এ মুহূর্তে ভারতের মেঘালয় বর্ডারের কাছে অন্তত একটি বর্ডার হাট করা একান্ত প্রয়োজন। দুদেশের মধ্যে ইতোমধ্যে নাকুরগাঁও-এ বর্ডার হাট নিয়ে সিদ্ধান্তও হয়ে আছে। বাংলাদেশের কৃষিপণ্য থেকে নানান ধরনের পণ্য সহজে মেঘালয়ের মানুষের পাবার জন্য এ হাটটি দরকার। আবার বাংলাদেশের কৃষকদেরও দরকার ওই হাটটি। বাস্তবে এটা সব দেশের অর্থনীতির অপরিহার্য বিষয় যে, দেশে উদ্বৃত্ত হলেও আমদানি করতে হয় স্থানগত কারণে।